Sakbay ti panagboksing da Manny Pacquiao ken ni Juan Manuel Marquez iti MGM Hotel, Las Vegas, liamado unay ti Filipino boxing icon nga abakenna ti naud-udi. Kasta katalek dagiti mannugal a mangabak ni Pacquiao. Uray ni Freddie Roach, impadtona a paturogen ni Pacquiao ni Marquez iti maikanem a round. Kasta met ti padto ni Gov. Chavit Singson bayat ti interbio kenkuana ti media nakurang a dua a lawas sakbay ti panagsango dagiti dua iti ring.
Ngamin, iti immuna a panaglabanda idi 2004, na-knock down ni Marquez iti namitlo iti first round. Idi maikadua a panagrupakda iti ring idi 2008, nadaleb ni Marquez iti maikatlo a round, ngem nabaelanna ti timmakder a nakirinnangas agingga iti maudi a rikos a nagtungpal iti split decision.  Ngarud, iti daytoy maikatlo a panagsangoda, kinuna ti trainer ni Pacquiao nga awan a pulos ti pannakaabak ti Filipino boxer, ket paturogenna pay ti Mehikano.
Ngem saan a kumbinsido ti panangabak ni Pacquiao ken ni Marquez iti daytoy maikatlo a beses a panagboksingda. Kinapudnona, risiris unay ket awan ti makaammo iti resulta agingga iti maudi a round.
Limtuad a pinaboran dagiti dua a judge ni Pacquiao iti maudi a rikos. Kasta karisiris daytoy a panagboksingda.
Kinapudnona, adu a nagbuya ti saan a napnek iti resulta ti boksing ket nagipalladawda kadagiti botelia, nanganan ken dadduma pay iti ring a nakataktakan bassit ti pannakainterbio ti Filipino champion.
Iti daytoy saan a nalawag a resulta iti maikatlo nga engkuentroda, posible a mapasamak ti maikapat a panagsangoda iti ring. Sigurado a rinibribu ti agbuyanto manen, aglalo kadagiti mamati a nangabak ti Mehikano.
Ngem masaludsod, ayannan daydi siglat ni Pacquiao a nangdalupo kadagiti nalalaing a boksingero, agraman dagiti adayo a nataytayag ngem isuna? Iti naudi a labanda ken ni Marquez, kasla napukawen ti pigsa ti disnog ni Pacquiao ta saan nga inggingina ni Marquez, Kasta met nga adu dagiti naipalusot daytoy a danogna a saan a nalisian ni Pacquiao.
Daytoy kadin ti pakauna a pagilasinan a mangrugin nga agsalog ti laing ni Pacquiao agsipud ta kibkiban metten ti narangya a panagbiag, showbiz ken politika?
Kas nadakamatmin iti napalabas, iti bukodmi a biang, panawenen nga isakbit ni Pacquiao ti boxing glovesna. Awanen ti ania pay a paneknekanna a mangkuestion nga isu ti kalaingan a boksingero iti daytoy a panawenna. Naim-imbag nga agretiro itan bayat ti kaaddana iti tapaw, a saan ketdi nga agretiro kalpasan ti panangdaleb kenkuana iti sabali a tumantanor a nalalaing ngem isu a boksingero.#
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn